###### ***Koulutuskuntayhtymä Tavastian tietokoneiden käyttösäännöt***

Koulutuskuntayhtymä Tavastian järjestelmiä ja tietokoneita tulee käyttää pääosin opiskeluun/työntekoon. Käyttäjä vastaa omasta käyttäjätunnuksestaan ja sen avulla tehdyistä teoista. Toisen käyttäjätunnuksen käyttäminen on ehdottomasti kielletty. Käyttäjä on velvollinen vaihtamaan salasanansa riittävän usein.

Sähköpostia lähettäessään käyttäjä on velvollinen käyttämään omia tietojaan. Turhan sähköpostin (”spam”) tai ketjukirjeiden lähettäminen on kielletty. Suurten liitetiedostojen lähettäminen ja vastaanottaminen on kielletty. Roskaposteja suodatetaan.

Pelien pelaaminen tietokoneluokissa on kielletty. Omien ohjelmien asentaminen tietokoneille ilman lupaa on kielletty. Ohjelmien luvaton kopioiminen on kielletty.

Tietokonevirusten levittäminen ja ”vakoiluohjelmien” käyttäminen on kielletty. Tietokonejärjestelmien turva-aukkojen etsimiseen ja salasanojen murtamiseen tarkoitettujen ohjelmien käyttäminen on kielletty.

Oppilaitos ei ota varmuuskopioita opiskelijoiden tekemistä töistä, vaan opiskelija on itse velvollinen huolehtimaan omista töistään.

Tietokoneluokassa, jossa ei ole opetusta, opiskelija saa, luvan saatuaan, työskennellä muita häiritsemättä. Luokkiin meno kesken oppitunnin on kielletty. Luokkaan, jossa oppitunti on alkamassa voi mennä työskentelemään, mikäli luokassa on tilaa ja opettaja antaa siihen luvan. Lupa on kysyttävä ennen tunnin alkamista.

Omilla verkkolevyillä ei saa olla mitään moraalisesti arveluttavia ja yleisiä käyttäytymissääntöjä rikkovia kuvia tai tekstejä eikä mitään muutakaan, joka voitaisiin tulkita tällaiseksi. Aineiston käyttäjän on itse varmistettava tekijänoikeudet kuviin ja muuhun käyttämäänsä aineistoon. Oppilaitoksella on oikeus poistaa itselleen kielteiseksi tai sääntöjen vastaiseksi katsomansa tiedostot. Opettajilla on oikeus käsitellä opiskelijoiden verkkokansioissa olevia tiedostoja.

Käyttäjä joutuu korvaamaan kaikki aiheuttamansa vahingon korjaamisesta syntyneet kustannukset.

Järjestelmän väärinkäyttö johtaa käyttöoikeuden menettämiseen ja muihin rangaistustoimenpiteisiin. Vakavat väärinkäytökset oppilaitos voi antaa viranomaisten tutkittavaksi. Väärinkäytös- tai häiriötilanteissa on järjestelmän vastuuhenkilöllä oikeus tutkia opiskelijoiden tiedostoja ja yhteydenottoja.

Opiskelijoiden on edellä esitettyjen lisäksi huomioitava lainsäädännössä (kuten henkilörekisteri- ja rikosrekisterilaeissa sekä tekijänoikeuslaeissa) tietotekniikan käyttöä säätelevät määräykset ja väärinkäytöstapauksista aiheutuvat vahingonkorvausvaatimukset.

Käytössä olevia tietokoneita voidaan etähallita. Tietoliikennettä (www-selailu) tiettyihin sivustoihin ja palveluihin rajoitetaan ja/tai estetään. Tulostusta seurataan erillisellä tulostuksenseurantaohjelmistolla.